กรมควบคุมโรค เน้นย้ำประชาชนที่เดินทางไปแสวงบุญต่างประเทศดูแลป้องกันตัวเองสูงสุด
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวถึงคลัสเตอร์ผู้เดินทางกลับมาจากการประกอบพิธีกรรมทางศาสนา เมื่อวันที่ 13-14 ธันวาคม 2564 ว่า พบกลุ่มผู้เดินทางกลับมาจากประเทศซาอุดิอาระเบีย กลับถึงประเทศไทย โดยโรงแรม จังหวัดภูเก็ต ในรูปแบบ Test &amp; Go จำนวน 133 คน จำนวนนี้พบผู้ติดเชื้อโควิด -19 จำนวน 3 คน อยู่ที่จังหวัดปัตตานี 2 คน กับจังหวัดนราธิวาส 1 คน โดย 2 ใน 3 คนนี้ตรวจสายพันธุ์เชื้อพบเป็นโอมิครอน ส่วนอีก 1 คนเป็นเชื้อสายพันธุ์เดลต้า ทั้ง 3 คนเป็นผู้ได้รับวัคซีนแล้ว ทำให้อาการค่อนข้างน้อย โดย 2 คนที่เป็นเชื้อโอมิครอนมีเพียงอาการปวดศีรษะ คัดจมูก มีไข้ ส่วนรายที่เป็นเชื้อเดลต้าไม่มีอาการป่วย คลัสเตอร์นี้มีคนใกล้ชิดเป็นผู้สัมผัสเสี่ยงสูง 4 คน ผู้สัมผัสเสี่ยงต่ำ 126 คน ผลตรวจ RT-PCR เป็นลบไม่พบเชื้อทุกคน อยู่ระหว่างติดตามอาการ ซึ่งจะครบ 14 วันในวันที่ 27 ธันวาคมนี้ อีกคลัสเตอร์เป็นผู้เดินทางกลับมาการประกอบพิธีกรรมทางศาสนา ประเทศซาอุดิอาระเบียเช่นกัน แต่กลับถึงไทยเมื่อวันที่ 15 ธันวาคม มีผู้เดินทางรวม 31 คน ต่อมาพบ 18 คนติดเชื้อโควิด โดยกลุ่มนี้กระจายกับไป 5 จังหวัด คือ นนทบุรี 9 คน ปทุมธานี 2 คน อยุธยา 4 คน นครราชสีมา 1 คน และ กทม. 2 คน ได้สอบสวนโรคผู้ป่วยในพื้นที่ที่เกี่ยวข้องและ 13 คน และจากการติดดตามการรักษาและอาการของผู้ป่วยพบมีจำนวน 6 รายที่ผล X-ray ผิดปกติ คลัสเตอร์ที่พบยังควบคุมได้ อย่างไรก็ตาม เน้นย้ำประชาชนที่จำเป็นต้องเดินทางไปประกอบพิธีกรรมทางศาสนาต่างประเทศช่วงนี้ขอให้ป้องกันตนเองขั้นสูงสุดในทุกที่ตลอดเวลาแม้ฉีดวัคซีนแล้วก็ยังต้องป้องกันตนเองเน้นสวมหน้ากากอนามัยตลอดเวลา เว้นระยะห่าง ล้างมือเสมอ